CELEX: 32021R0907
Language: fi
Date: 2021-06-04 00:00:00
Title: Neuvoston asetus (EU) 2021/907, annettu 4 päivänä kesäkuuta 2021, Valko-Venäjää koskevista rajoittavista toimenpiteistä annetun asetuksen (EY) N:o 765/2006 muuttamisesta

4.6.2021   
               
               
                  FI
               
               
                  Euroopan unionin virallinen lehti
               
               
                  LI 197/1
               
            
         NEUVOSTON ASETUS (EU) 2021/907,
         annettu 4 päivänä kesäkuuta 2021,
         Valko-Venäjää koskevista rajoittavista toimenpiteistä annetun asetuksen (EY) N:o 765/2006 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
         ottaa huomioon Valko-Venäjän tilanteen johdosta määrättävistä rajoittavista toimenpiteistä 15 päivänä lokakuuta 2012 annetun neuvoston päätöksen 2012/642/YUTP (1),
         ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
         sekä katsoo seuraavaa:
         
                     (1)
                  
                  
                     Neuvoston asetuksessa (EY) N:o 765/2006 (2) säädetään varojen ja taloudellisten resurssien jäädyttämisestä ja kielletään varojen tai taloudellisten resurssien asettaminen sellaisten henkilöiden, yhteisöjen tai elinten saataville, jotka ovat vastuussa vakavista ihmisoikeusloukkauksista tai kansalaisyhteiskunnan ja demokraattisen opposition tukahduttamisesta tai joiden toiminta muutoin vakavasti heikentää demokratian tai oikeusvaltioperiaatteen toteutumista Valko-Venäjällä tai jotka hyötyvät Lukašenkan hallinnosta tai tukevat sitä. Asetuksessa kielletään myös Euroopan unionin yhteisessä puolustustarvikeluettelossa lueteltuihin tuotteisiin ja teknologiaan ja tällaisten tuotteiden toimitukseen, valmistukseen, huoltoon ja käyttöön liittyvän teknisen avun antaminen. Asetuksessa kielletään sellaisten tarvikkeiden, joita voidaan käyttää kansallisiin tukahduttamistoimiin, vienti Valko-Venäjällä oleville henkilöille, yhteisöille tai elimille tai Valko-Venäjällä käytettäväksi sekä kielletään kyseisiin tarvikkeisiin liittyvän teknisen avun, välityspalvelujen, rahoituksen tai rahoitusavun antaminen.
                  
               
                     (2)
                  
                  
                     Asetuksella (EY) N:o 765/2006 pannaan täytäntöön päätöksessä 2012/642/YUTP säädetyt toimenpiteet.
                  
               
                     (3)
                  
                  
                     Neuvoston päätöksellä (YUTP) 2021/908 (3), jolla muutetaan päätöstä 2021/642/YUTP, hyväksyttiin 24 ja 25 päivänä toukokuuta 2021 kokoontuneen Eurooppa-neuvoston päätelmien nojalla sen jälkeen, kun Ryanairin EU:n sisäinen lento pakotettiin laittomasti laskeutumaan Minskiin Valko-Venäjälle 23 päivänä toukokuuta 2021. Kyseinen tapaus, joka osoitti Valko-Venäjän ilmailuviranomaisten epäluotettavuuden, vaaransi tekaistujen todisteiden avulla lentoturvallisuuden; tapauksen tavoitteena oli mahdollistaa Valko-Venäjän viranomaisille toimittaja ja oppositiobloggaaja Raman Pratasevitšin ja Sofia Sapegan vangitseminen, ja se merkitsi uutta askelta kansalaisyhteiskunnan ja demokraattisen opposition tukahduttamisessa Valko-Venäjällä.
                  
               
                     (4)
                  
                  
                     Asetus (EY) N:o 765/2006 olisi näin ollen muutettava tämän mukaisesti.
                  
               
                     (5)
                  
                  
                     Tässä asetuksessa säädettyjen toimenpiteiden tehokkuuden varmistamiseksi asetuksen olisi tultava voimaan välittömästi,
                  
               ON ANTANUT TÄMÄN ASETUKSEN:
         
            1 artikla
            Muutetaan asetus (EY) N:o 765/2006 seuraavasti:
            
                        1)
                     
                     
                        Lisätään 1 artiklaan kohta seuraavasti:
                        
                                    ”7)
                                 
                                 
                                    ’valkovenäläisellä lentoliikenteen harjoittajalla’ lentoliikennettä harjoittavaa yritystä, jolla on Valko-Venäjän toimivaltaisten viranomaisten myöntämä voimassa oleva liikennelupa tai vastaava asiakirja.”
                                 
                              
                  
                        2)
                     
                     
                        Lisätään artiklat seuraavasti:
                        
                           ”8 b artikla
                           
                              1.   Kielletään valkovenäläisten lentoliikenteen harjoittajien, myös yhteisiä reittitunnuksia tai kiintiövarausjärjestelyjä käyttävän markkinoivan lentoliikenteen harjoittajan ominaisuudessa toimivien, liikennöimien ilma-alusten laskeutuminen, lentoonlähtö tai ylilento unionin alueella.
                           
                           
                              2.   Edellä olevaa 1 kohtaa ei sovelleta, jos kyseessä on pakkolasku tai ylilento hätätilanteessa.
                           
                        
                        
                           8 c artikla
                           
                              1.   Poiketen siitä, mitä 8 b artiklassa säädetään, liitteessä II luetellut jäsenvaltioiden toimivaltaiset viranomaiset voivat antaa luvan ilma-aluksen laskeutumiseen, lentoonlähtöön tai ylilentoon unionin alueella, jos kyseiset toimivaltaiset viranomaiset ovat todenneet, että tällainen laskeutuminen, lentoonlähtö tai ylilento on tarpeen humanitaarisista syistä tai muuta tämän asetuksen tavoitteiden mukaista tarkoitusta varten.
                           
                           
                              2.   Asianomaisen jäsenvaltion tai asianomaisten jäsenvaltioiden on ilmoitettava muille jäsenvaltioille ja komissiolle kaikista 1 kohdan nojalla myönnetyistä luvista.”
                           
                        
                     
                  
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  EUVL L 285, 17.10.2012, s. 1.
         
            (2)  Neuvoston asetus (EY) N:o 765/2006, annettu 18 päivänä toukokuuta 2006, Valko-Venäjää koskevista rajoittavista toimenpiteistä (EUVL L 134, 20.5.2006, s. 1).
         
            (3)  Neuvoston päätös (YUTP) 2021/908, annettu 4 päivänä kesäkuuta 2021, Valko-Venäjän tilanteen johdosta määrättävistä rajoittavista toimenpiteistä annetun annetun päätöksen 2012/642/YUTP muuttamisesta (ks. tämän virallisen lehden sivu 3).